
Denne notatmalen skal brukes i de tilfellene undergruppa leverer et beslutningsgrunnlag til AG SD, som skal legges fram for universitets- og høgskoledirektør, eventuelt styringsgruppa for fusjonsprosessen. Det kan eksempelvis gjelde valg av systemer eller avklaring av prinsipielle problemstillinger. 
Tidsplan for levering av beslutningsgrunnlag avtales med AG SD.

I beslutningsgrunnlaget skal undergruppa vurdere og tilrå hva som vil være hensiktsmessige løsninger ut fra den nye institusjonens behov. Tilrådingen skal dokumenteres og begrunnes, slik at beslutningstaker har et godt grunnlag for å ta avgjørelser.  Innkjøps- og avtalemessige forhold må være avklart og kommentert.

Organisering av bibliotektjenestene ved Det nye universitetet

Undergruppe bibliotek er bedt om å vurdere organisatorisk plassering av stillinger som i dag er tilknyttet HiTøs fellesadministrasjon, jf mandatet og framdriftsplan for AG Administrasjonsgjennomgang.

Saken ble behandlet i undergruppas møte 03.03.2008.  

Undergruppe bibliotek anbefaler sterkt og enstemmig at 

• Bibliotektjenestene organiseres som ett bibliotek og som 

selvstendig enhet PÅ SAMME MÅTE SOM BIBLIOTEKET VED NÅVÆRENDE UNIVERSITETET I TROMSØ 

Overordnet organisering 

Ved HiTø er biblioteket og IT-avdelinga i dag én organisatorisk enhet, knyttet til fellesadministrasjonen.  Universitetsbiblioteket er i dag en selvstendig enhet direkte underlagt  Universitetsstyret.

Undergruppe bibliotek mener helt klart at bibliotektjenestene i det nye universitetet må bli én organisatorisk enhet, organisert med en enhetlig ledelse, direkte underlagt universitetsstyret, jfr. vedlagte instruks for bibliotekdirektør og bibliotekstyre ved UiT.  Å opprettholde to bibliotekorganisasjoner vil være både tungvint og lite anvendelig for å oppnå en integrert institusjon.  Teoretisk er det likevel mulig å tenke seg flere løsninger: 

· (Det nye) universitetsbiblioteket blir en enhet i fellesadministrasjonen 

· (Det nye) universitetsbiblioteket slås sammen med sentral IT og blir en stor enhet i fellesadministrasjonen

· (Det nye) universitetsbiblioteket forblir en enhet under styret (som UB i dag)

Det finnes også andre varianter, men disse synes som de mest nærliggende.

Undergruppe bibliotek mener at biblioteket i det nye universitetet må utgjøre en egen enhet på linje med fakultetene, og være direkte underlagt styret, og ha enhetlig fagligadministrativ ledelse på høgt kompetansenivå.
Et hovedargument for dette synet er overbevisningen om at bibliotekvirksomheten i større grad bør assosieres med faglige aktiviteter som undervisning og forskning, enn med tekniske og administrative tjenester, og ha en sterkere faglig kobling/profil enn administrativ.  Undergruppe bibliotek er videre av den oppfatning at bibliotek og IT må være atskilte enheter i det nye universitetet.  Dette ble også framhevet i UBs høringsuttalelse om fusjonen.

Det innebærer at vi fraråder at det nye Universitetsbiblioteket blir en del av sentraladministrasjonen ved det nye Universitetet.

Undergruppe bibliotek vil understreke at biblioteket ved det nye universitetet må framstå som framtidsrettet og attraktivt, og ha som mål å møte behovene ved den nye institusjonen både innen forskning og undervisning.  Biblioteket er en nødvendig ressurs for forskning.  For studentene kan biblioteket – dersom rammevilkårene er til stede – utgjøre en attraktiv og god læringsarena, noe som kan være et fortrinn for den nye institusjonen.  

Undergruppe bibliotek er overbevist om at dette best kan oppfylles med en bibliotektjeneste som organisatorisk utgjør én selvstendig enhet.  Vår klare anbefaling er derfor at det organisatorisk etableres ett felles universitetsbibliotek.  Dette er ikke minst viktig for å sikre likeverdige tjenester til alle fagmiljø.

Fusjonen vil gi få synergieffekter innen bibliotekdriften, slik Undergruppe bibliotek ser det.  Utfordringen blir å begrense økningen i utgifter.  Dette ivaretas også best gjennom å være ett bibliotek, da det vurderes som mest effektivt.

Undergruppe bibliotek vil oppfordre til at den nye institusjonen benytter fusjonen som en mulighet for nytenkning mht bibliotektjenester og bibliotekets rolle/plass i studier og forskning.  Biblioteket har kompetanse på mange felt, og kan bidra på mange nye felt. Her vil vi framheve institusjonens publiseringstjenester, hvor UB allerede er tungt inne som aktør.  Biblioteket vil også kunne bistå fagmiljøene i utvikling og produksjon av læremidler, samt å tilrettelegge og presentere materiale for videre forskning.  Dette styrker argumentet for at biblioteket bør assosieres med de faglige aktivetene, og ha en sterkere faglig profil enn administrativ forvaltningstjeneste.

En konsekvens av Undergruppe biblioteks anbefaling vil være at UiTs og HiTøs bibliotekpersonale etter fusjonen innpasses i samme organisatoriske enhet.  Dagens bibliotekansatte ved HiTø utgjør 

~ 12 årsverk, mens dagens UB-ansatte utgjør ~ 69 årsverk.
Neste nivå 

Intern organisering av det nye biblioteket er foreløpig bare løst diskutert i Undergruppe bibliotek.  Undergruppa vil diskutere saken videre.  Dessuten må både intern organisering av bibliotektjenestene og fysiske tjenestesteder sees i sammenheng med det nye universitetets organisatoriske og fysiske struktur.

Vedlegg:  Instrukser for bibliotekdirektør og bibliotekstyre ved UiT
